Jesu masaré bu'erí kura ãpêrã Jerusalẽ́kãharã niîwã:
—Ã'ritá niîti naâ wẽhé sĩ'ri wapagɨ?
Kɨ̃ɨ̂ niî pe'tirã ĩ'yóropɨ bu'êgɨ weemí.
Naâ kɨ̃ɨ̂re neê mehêkã niîtiama.
Apé tero weérã wiôrã ã'rí Õ'âkɨ̃hɨ makɨ kɨ̃ɨ̂ besé'kɨ niîmi niisére ẽho peósari?
Ã'rí Õ'âkɨ̃hɨ besé'kɨ niîtisami.
Kɨ̃ɨ yaá makare marî masî'.
Õ'âkɨ̃hɨ besé'kɨ niikã́ pũrikãre,
marî kɨ̃ɨ̂ a'tî'karopɨre masîti booapã,
niîwã.
Jesu kɨ̃ɨ̂ bu'erí kura naâ tohô niî uúkũkã tɨ'ógɨ,
tutuaró naâre niîwĩ:
—Mɨsâ yɨ'ɨ̂re masî',
niîmi baa.
Tohô niikã́ yɨ'ɨ̂ a'tî'karopɨre masísa'.
Yɨ'ɨ̂ ɨaró me'ra a'tîtiwɨ.
Yɨ'ɨ̂re o'ôo'kɨ diakɨ̃hɨ́ weegɨ́ niîmi.
Mɨsâ kɨ̃ɨ̂re masí wee'.
Yɨ'ɨ̂ kɨ̃ɨ̂ tiropɨ niî'kɨ niî'.
Tohô weégɨ kɨ̃ɨ̂re masî',
niîwĩ Jesu.
Kɨ̃ɨ̂ tohô niikã́ tɨ'órã,
kɨ̃ɨ̂re bu'îri da'rerí wi'ipɨ miáa sĩ'rimiwã.
Õ'âkɨ̃hɨ kũû'ke ehâti yuukã,
kɨ̃ɨ̂re miáatiwã.
Masá pãharã́ kɨ̃ɨ̂re ẽho peówã.
A'tîro niîwã:
—Too pũríkãre Õ'âkɨ̃hɨ besé'kɨ Cristo a'tîgɨ,
ã'rí weé ĩ'yo'ke nemoró weegɨ́sari?
niîwã.
Fariseu masa “Ã'rí Õ'âkɨ̃hɨ besé'kɨ niîmi” niisére tɨ'ókãrã niîwã.
Tohô weérã sacerdotea wiôrã me'ra Õ'âkɨ̃hɨ wi'i ko'terã́ surárare Jesuré yẽ'ê dutirã o'ôo'kãrã niîwã.
Jesu pe'e masaré a'tîro niîwĩ:
—Yɨ'ɨ̂ mɨsâ me'ra yoâtikã niîgɨsa'.
Be'ró yɨ'ɨ̂re o'ôo'kɨ tiropɨ wa'âgɨti.
Yɨ'ɨ̂re a'mâ siru tuurã,
mɨsâ bokasomé.
Yɨ'ɨ̂ wa'arópɨre wa'â masisome.
Judeu masa wiôrã a'mêri sẽrí yã'awã:
—Ã'rí yɨ'ɨ̂re bokasomé niîgɨ,
no'opɨ́ wa'âgɨsari?
Kɨ̃ɨ̂ Judeu masa grego masa tiropɨ wa'âstea'kãrãre bu'ê sihagɨ wa'âgɨsari?
Grego masa kẽ'rare bu'êgɨsari?
Kɨ̃ɨ̂ tohô niî'ke de'ró niî sĩ'riro weeápari?
niî a'mêri sẽrí yã'awã.
Jesu bosê nɨmɨ naâ wee tɨóri nɨmɨre wã'kâ nɨ'ka,
tutuaró me'ra niîwĩ:
—Ako wɨórã,
yɨ'ɨ̂ tiropɨ a'tî,
sĩ'rírã a'tiá.
Tohô weérã yɨ'ɨ̂re ẽho peókã,
mɨsa yeé ehêri põ'raripɨ diâ akó a'mâ bɨro nu'kuro weeró noho niîrosa'.
Õ'âkɨ̃hɨ yee kiti ohâka pũripɨ niî'karo nohota niîrosa',
niîwĩ Jesu.
Kɨ̃ɨ̂ akó a'mâ bɨro nu'kusere uúkũgɨ,
Espírito Santore uúkũgɨ weewĩ́.
Kɨ̃ɨ́ta Jesuré ẽho peórãpɨre sãháakɨhɨ niîgɨsami niîgɨ,
tohô niîwĩ.
Tiîtare Espírito Santo kɨ̃ɨ̂ a'tiátoho dɨporo niîwɨ.
Jesu kɨ̃ɨ̂ wẽrî masa mɨháti yuukã,
Espírito Santo a'tîtiwĩ yuhûpɨ.
Ãpêrã Jesu uúkũ'kere tɨ'órã,
a'tîro niîwã:
—Diakɨ̃hɨ́ta niî'.
Ã'rí “Õ'âkɨ̃hɨ yee kiti werê mɨ'tagɨ a'tiákɨhɨ niiápɨ'” naâ niî'kɨta niîmi.
Ãpêrã a'tîro niîwã:
—Ã'rí Õ'âkɨ̃hɨ besé'kɨ Cristo niîmi,
niîwã.
Ãpêrã pe'e “Õ'âkɨ̃hɨ besé'kɨ de'ró Galiléiakɨ̃hɨ niî boosabe.
Õ'âkɨ̃hɨ yee kiti ohâka pũripɨ a'tîro niîwɨ:
‘Õ'âkɨ̃hɨ besé'kɨ Davi weeró noho Belẽ́kɨ̃hɨ niîgɨsami.
Kɨ̃ɨ̂ paramí niî turiagɨpɨ niîgɨsami’,
niî ohâ no'owɨ”,
niîwã.
Jesuré masá ni'kâro noho wãkûtiwã.
Tohô weérã dɨka watía wa'âwã.
Ãpêrã kɨ̃ɨ̂re bu'îri da'rerí wi'ipɨ miáa sĩ'riwã.
Tohô weé sĩ'rimirã,
weetíwã.
Õ'âkɨ̃hɨ wi'i ko'terã́ surára Jesuré yẽ'ê dutirã o'ôo' no'o'kãrã a'tîro weewã́.
Naâ o'ôo'kãrã tiro fariseu masa,
tohô niikã́ sacerdotea wiôrã tiropɨ mahâmi tohawã.
Toopɨ́ naâ etakã́,
wiôrã naâre sẽrí yã'akãrã niîwã:
—De'ró weérã Jesuré yẽ'ê miítitiati?
niîkãrã niîwã.
Surára naâre yɨ'tíkãrã niîwã:
—Neê ni'kɨ́ kɨ̃ɨ̂ weeró noho uúkũkã,
tɨ'otírã niîkãti.
Fariseu masa naâre niîkãrã niîwã:
—Mɨsá kẽ'ra kɨ̃ɨ̂ bu'ê'kere tɨ'órã,
ẽho peoáti?
Niî soo no'oati?
Ãyuró tɨ'o masíya.
Neê ni'kɨ́ wiôgɨ,
neê ni'kɨ́ fariseu masɨ kɨ̃ɨ̂re ẽho peótima.
Sõhá pãharã́ kɨ̃ɨ̂ weresére ẽho peórã,
Õ'âkɨ̃hɨ Moisére dutisé kũû'kere masîti butia'ma.
Õ'âkɨ̃hɨ naâre bu'îri da'rêgɨsami,
niîkãrã niîwã surárare.
Nicodemo yamîpɨ Jesuré ĩ'yâgɨ ehâ'kɨ fariseu masɨ niîkɨ niîwĩ.
Kɨ̃ɨ̂ me'rakãharã wiôrãre a'tîro niîkɨ niîwĩ:
—Marîre dutisé a'tîro niî':
“Ni'kɨ́ kɨ̃ɨ̂ yã'âro weé'kere ĩ'yâ toharãpɨ,
bu'îri da'reró ɨá'”,
niî',
niîkɨ niîwĩ.
Naâ kɨ̃ɨ̂re niîwã:
—Mɨ'ɨ́ kẽ'ra Galiléiakɨ̃hɨ niîti?
Õ'âkɨ̃hɨ yee kiti ohâka pũripɨ bu'êya.
Neê ni'kɨ́ Õ'âkɨ̃hɨ yee kitire werê mɨ'tagɨ Galiléiakɨ̃hɨ niîtimi,
niîkãrã niîwã.
Niî pe'tirã masá Jerusalẽ́pɨ bosê nɨmɨ ehâ'kãrã naa yeé wi'seripɨ dahâ tohawã.